b'\n_START_ARTICLE_\nNikolai Romanov (urheilujohtaja)\n_START_PARAGRAPH_\nNikolai Nikolajevit\xc5\xa1 Romanov (ven. \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\xa0\xd0\xbe\xd0\xbc\xd0\xb0\xd0\xbd\xd0\xbe\xd0\xb2), (9. elokuuta 1913 \xe2\x80\x93 27. syyskuuta 1993 Moskova, Ven\xc3\xa4j\xc3\xa4) oli neuvostoliittolainen urheilujohtaja._NEWLINE_Nikolai Romanov nousi urheilujohdon teht\xc3\xa4viin Nuorisoliiton johtoteht\xc3\xa4vist\xc3\xa4, jossa h\xc3\xa4n oli sotavuodet eli 1938\xe2\x80\x931945. Sen j\xc3\xa4lkeen h\xc3\xa4nest\xc3\xa4 tuli Yleisliittolaisen Liikuntakulttuurin- ja urheilukomitean puheenjohtaja ensin vuodesta 1945 toukokuuhun 1948, sen j\xc3\xa4lkeen varapuheenjohtaja 1948\xe2\x80\x931953 ja uudelleen puheenjohtaja 1953\xe2\x80\x931962._NEWLINE_Toisen maailmansodan j\xc3\xa4lkeen Romanov tuli suomalaisille tutuksi. TUL:n silloinen varapuheenjohtaja Yrj\xc3\xb6 Enne tapasi h\xc3\xa4net muutaman kerran. M.m. toukokuussa 1946 Enne toimitti Romanoville Kansainv\xc3\xa4lisen yleisurheiluliiton IAAF:n puheenjohtajan Sigfrid Edstr\xc3\xb6min kirjeen, joka mahdollisti Neuvostoliiton osallistumisen Oslossa kes\xc3\xa4ll\xc3\xa4 1946 j\xc3\xa4rjestettyihin yleisurheilun EM-kisoihin. Jatkotapaamisissa neuvoteltiin m.m. TUL:n ja Neuvostoliiton v\xc3\xa4listen urheilusuhteiden j\xc3\xa4rjest\xc3\xa4misest\xc3\xa4._NEWLINE_Nikolai Romanovin tahtotila oli vied\xc3\xa4 Neuvostoliitto mukaan kansainv\xc3\xa4liseen urheilutoimintaan. Siin\xc3\xa4 h\xc3\xa4n oli mukana Neuvostoliiton liittyess\xc3\xa4 lajiliittokohtaisesti kansainv\xc3\xa4lisiin lajiliittoihin. Vuoden 1948 Lontoon kes\xc3\xa4olympialaiset olivat my\xc3\xb6s Romanovin urheilujohtajatoiminnan t\xc3\xa4ht\xc3\xa4imess\xc3\xa4. Neuvostoliitton johtaja Stalinin mielipide siit\xc3\xa4, ett\xc3\xa4 Neuvostoliiton pit\xc3\xa4\xc3\xa4 olla kisoissa ykk\xc3\xb6smaa, johti siihen, ett\xc3\xa4 Neuvostoliitto ei osallistunut viel\xc3\xa4 vuoden 1948 olympialaisiin._NEWLINE_Vuoden 1948 alussa Stalinin l\xc3\xa4himpiin kuuluva politbyroon j\xc3\xa4sen Andrei \xc5\xbddanov aloitti \xc5\xbedanovilaisuutena kutsutun kampanjan "l\xc3\xa4ntist\xc3\xa4 n\xc3\xb6yristely\xc3\xa4 ja rappiota" vastaan. Romanov oli raportoinut vuoden 1947 lopulla positiivisessa s\xc3\xa4vyss\xc3\xa4 urheiluyhteisty\xc3\xb6t\xc3\xa4 l\xc3\xa4ntisten porvarillisten maiden kanssa. T\xc3\xa4m\xc3\xa4 johti siihen, ett\xc3\xa4 Romanov korvattiin tiukemman linjan ja samalla v\xc3\xa4h\xc3\xa4isemp\xc3\xa4\xc3\xa4 kansainv\xc3\xa4list\xc3\xa4 yhteisty\xc3\xb6t\xc3\xa4 kannattavalla Arkadi Appolonovilla. Romanov sai kuitenkin Yleisliittolaisen Liikuntakulttuurin- ja urheilukomitean varapuheenjohtajan aseman. Vaikka Zdanov kuoli varsin pian Romanovin syrj\xc3\xa4ytt\xc3\xa4misen j\xc3\xa4lkeen elokuussa 1948, Neuvostoliiton erist\xc3\xa4ytymist\xc3\xa4 leimannut urheilupolitiikka ei muuttunut aivan heti._NEWLINE_Tultaessa olympiavuoteen 1952 Neuvostoliiton osallistumiskysymys olympialaisiin nousi j\xc3\xa4lleen pinnalle. Romanov oli n\xc3\xa4iss\xc3\xa4 keskusteluissa keskeisesti mukana. Poliittisella puolella politbyroota edustivat Mihail Suslov ja Georgi Malenkov. Romanovkin oli t\xc3\xa4ss\xc3\xa4 vaiheessa viel\xc3\xa4 vastaan, koska poliittiset perusteet osallistumattomuudelle olivat edelleen voimassa. Neuvostoliitto oli tosin syksyll\xc3\xa4 1951 perustanut oman olympiakomitean, mutta osallistuminen olympialaisiin s\xc3\xa4ilyi pitk\xc3\xa4\xc3\xa4n avoimena. Oslon talviolympialaisiin helmikuussa 1952 Neuvostoliitto osallistui vain l\xc3\xa4hett\xc3\xa4m\xc3\xa4ll\xc3\xa4 tarkkailijavaltuuskunnan. Helsingin kes\xc3\xa4olympialaisiin sit\xc3\xa4 vastoin Neuvostoliitto tuli ensimm\xc3\xa4isen kerran mukaan. Nikolai Romanov oli keskeinen henkil\xc3\xb6, joka Suslovin ja Malenkovin tukemana sai olympialaisiin valmistautuville urheilijoille erityisoikeuksia olympialaisiin valmentatumista varten._NEWLINE_Neuvostoliiton urheilutoiminnan avautuminen johti siihen, ett\xc3\xa4 Romanov sai takaisin asemansa Neuvostoliiton urheilujohdon ykk\xc3\xb6smiehen\xc3\xa4 eli Yleisliittolaisen Liikuntakulttuurin- ja urheilukomitean puheenjohtajana, jossa teht\xc3\xa4v\xc3\xa4ss\xc3\xa4 h\xc3\xa4n olikin aina vuoteen 1962. Neuvostoliiton liitytty\xc3\xa4 olympialiikkeeseen Nikolai Romanov toimi maansa olympiajoukkueen johtajana vuosien 1952 ja 1956 kes\xc3\xa4- ja talvikisoissa.'